PLANB เพิ่มทุน RO แถมวอแรนต์ ระดมทุนซื้อป้ายโฆษณา MACO – ขยายธุรกิจ
PLANB เพิ่มทุนขาย RO สัดส่วน 2.50 ต่อ 1 แถมวอแรนต์สัดส่วน 2 ต่อ 1 ระดมทุนซื้อสินทรัพย์จาก MACO – ขยายธุรกิจ และใช้เป็นเงินทุนหมุนเวียน
PLANB เพิ่มทุนขาย RO สัดส่วน 2.50 ต่อ 1 แถมวอแรนต์สัดส่วน 2 ต่อ 1 ระดมทุนซื้อสินทรัพย์จาก MACO – ขยายธุรกิจ และใช้เป็นเงินทุนหมุนเวียน
23 ก.ย. 2564

บริษัท แพลนบี มีเดีย จำกัด (มหาชน) หรือ PLANB เปิดเผยว่า ที่ประชุมคณะกรรมการบริษัทอนุมัติและให้เสนอต่อที่ประชุมผู้ถือหุ้นพิจารณาอนุมัติการลดทุนจดทะเบียนจากเดิม 458,848,957.40 บาท เป็น 388,256,810.10 บาท มูลค่าที่ตราไว้หุ้นละ 0.10 บาท จากนั้นให้เพิ่มทุนจดทะเบียน 434,847,627.50 บาท ด้วยการออกหุ้นสามัญเพิ่มทุนจำนวน 465,908,174 หุ้น
ทั้งนี้ บริษัทจะจัดสรรหุ้นสามัญเพิ่มทุนจำนวนไม่เกิน 310,605,449 หุ้น มูลค่าที่ตราไว้หุ้นละ 0.10 บาท เพื่อเสนอขายให้แก่ผู้ถือหุ้นเดิมของบริษัทตามสัดส่วนจำนวนหุ้นที่แต่ละรายถืออยู่ (Rights Offering) ในอัตราส่วนการจัดสรรหุ้น 2.50 หุ้นสามัญเดิม ต่อ1 หุ้นสามัญเพิ่มทุน โดยมีราคาเสนอขายหุ้นละ 5.00 บาท
รวมถึงอนุมัติการออกใบสำคัญแสดงสิทธิเพื่อซื้อหุ้นสามัญของบริษัท PLANB-W1 จำนวนไม่เกิน 155,302,725 หน่วย เพื่อจัดสรรให้แก่ผู้ถือหุ้นเดิมที่จองซื้อหุ้นเพิ่มทุน ในอัตราส่วน 2 หุ้นสามัญเพิ่มทุนใหม่ ต่อ 1 หน่วยใบสำคัญแสดงสิทธิ PLANB-W1 โดยไม่คิดมูลค่า กำหนดราคาใช้สิทธิ 8.00 บาทต่อหุ้น และมีระยะเวลาการใช้สิทธิ 3 ปี โดยให้จัดสรรหุ้นสามัญเพิ่มทุนจำนวนไม่เกิน 155,302,725 หุ้น มูลค่าที่ตราไว้หุ้นละ 0.10 บาท เพื่อรองรับการใช้สิทธิดังกล่าว
ทั้งนี้ บริษัทคาดว่าจะสามารถระดมทุนได้เป็นจำนวนรวมประมาณ 1,553 ล้านบาทหากมีผู้จองซื้อเต็มจำนวนได้สำเร็จเสร็จสิ้นโดยนำไปใช้ในการเข้าซื้อทรัพย์สินจากกลุ่ม บริษัท มาสเตอร์แอด จำกัด (มหาชน) หรือ MACO 500 ล้านบาท ภายในเดือน ม.ค.65 และเพื่อใช้ในการลงทุนเพิ่มเติมของบริษัท จำนวน 1,000 ล้านบาทภายในไตรมาส 1/65 รวมทั้งใช้เป็นเงินทุนหมุนเวียนและสนับสนุนการลงทุนของบริษัทในอนาคต จำนวน 53 ล้านบาทภายในเดือน ธ.ค.65
อย่างไรก็ตามบริษัทกำหนดวันประชุมวิสามัญผู้ถือหุ้น ครั้งที่1/2564ในวันที่ 19 พฤศจิกายน 2564 เวลา 14.00 น. โดยเป็นการประชุมผ่านสื่ออิเล็กทรอนิกส์ และกำหนดรายชื่อผู้ถือหุ้นที่มีสิทธิเข้าร่วมประชุมวิสามัญผู้ถือหุ้นครั้งที่1/2564(Record Date) ในวันที่ 20 ตุลาคม 2564
นอกจากนี้ ที่ประชุมคณะกรรมการบริษัทฯ ได้มีมติอนุมัติการเข้าทำรายการซื้อทรัพย์สินจากบมจ. มาสเตอร์แอด (MACO) ประกอบด้วยป้ายโฆษณาภายนอกที่อยู่อาศัย และหุ้นของบริษัทย่อยของ MACO ซึ่งเป็นเจ้าของกรรมสิทธิ์ป้ายโฆษณาภายนอกที่อยู่อาศัย รวมเป็นมูลค่าซื้อขายทั้งสิ้น 639.50 ล้านบาท
โดยบริษัทจะใช้แหล่งเงินทุนจากกระแสเงินสดจากการดำเนินงานของบริษัท รวมทั้งเงินจากการเพิ่มทุนจดทะเบียนของบริษัท โดยการออกและเสนอขายหุ้นสามัญให้แก่ผู้ถือหุ้นเดิมของบริษัทตามสัดส่วนการถือหุ้น (Rights Offering) ทั้งนี้บริษัทคาดว่าการชำระราคาธุรกรรมการเข้าซื้อทรัพย์สินจะไม่ส่งผลกระทบต่อสภาพคล่องและเงินทุนหมุนเวียนของบริษัท เนื่องจากบริษัทมีเงินสดและกระแสเงินสดจากการดำเนินงานเพียงพอ
ทั้งนี้ ภายหลังจากการเข้าทำธุรกรรมการเข้าซื้อทรัพย์สิน บริษัทจะกลายเป็นเจ้าของกรรมสิทธิ์ป้ายโฆษณาภายนอกที่อยู่อาศัย ซึ่งเกือบทั้งหมดอยู่ภายใต้สัญญาบริหารจัดการเพื่อบริหารจัดการทำการตลาดและขายสื่อโฆษณาภายนอกที่อยู่อาศัยกับกลุ่ม MACO ฉบับลงวันที่15 ม.ค.63 (ตามที่ได้มีการแก้ไขเพิ่มเติม) ซึ่งผลจากการเข้าทำธุรกรรมการเข้าซื้อทรัพย์สินดังกล่าวจะทำให้ค่าตอบแทนซึ่งบริษัทต้องชำระให้แก่กลุ่ม MACO ภายใต้สัญญาบริหารจัดการดังกล่าวลดลงเหลือเพียง 250 ล้านบาทต่อปี (จากเดิม 700 ล้านบาทต่อปี) โดยการลดค่าตอบแทนดังกล่าวจะมีผลนับตั้งแต่วันที่ 1 ธ.ค.64